b'\n_START_ARTICLE_\nStaro egip\xc4\x8dansko kraljestvo\n_START_SECTION_\nKultura\n_START_PARAGRAPH_\nEgip\xc4\x8dansko Staro kraljestvo je bilo eno od najbolj dinami\xc4\x8dnih obdobij v razvoju egip\xc4\x8danske umetnosti. V tem \xc4\x8dasu so za\xc4\x8deli umetniki \xc5\xa1iriti svojo kulturo tudi preko meja dr\xc5\xbeave, za\xc4\x8deli slikati in razvili oblike, ki so trajale ve\xc4\x8d generacij. Arhitekti in gradbeniki so dodelali vse potrebne tehnike za gradnjo monumentalnih kamnitih zgradb._NEWLINE_Kiparji so ustvarili najstarej\xc5\xa1e kipe posameznikov v naravni velikosti v lesu, bakru in kamnu. Do popolnosti se razvili rezbarjenje reliefnih dekoracij, izdelali podrobne kipe \xc5\xbeivali, rastlin in celo pokrajin in najpomembnej\xc5\xa1e elemente iz svojega sveta naslikali ali vklesali v zidove templjev in grobnic._NEWLINE_Slike in zgradbe so imele dve osnovni funkciji: ohraniti vzpostavljeni red in poraziti smrt z ohranitvijo \xc5\xbeivljenja v naslednjem svetu. Egip\xc4\x8danski umetniki so s\xc4\x8dasoma privzeli omejen nabor standardnih tipov in uzakonili uradni umetni\xc5\xa1ki kanon, ki je definiral egip\xc4\x8dansko umetnost za ve\xc4\x8d kot 3000 let. \xc4\x8ceprav je bila ve\xc4\x8dina njihovih umetni\xc5\xa1kih dose\xc5\xbekov osredoto\xc4\x8dena na ohranitev \xc5\xbeivljenja po smrti, so ustvarjali tudi eleganten nakit, rezljano in z vlo\xc5\xbeki okra\xc5\xa1eno pohi\xc5\xa1tvo, posodice za kozmetiko in drugo iz zelo razli\xc4\x8dnih materialov, kar jim je polep\xc5\xa1alo vsakdanje \xc5\xbeivljenje.'